Fostul comandant-șef ucrainean, generalul Valeri Zalujnîi, schimbat din funcție la începutul lunii februarie, a fost numit ambasador în Marea Britanie, un aliat-cheie al Kievului în războiul împotriva Rusiei, a anunțat joi Ministerul ucrainean de Externe, citat de agenția AFP.
"Președintele a aprobat candidatura lui Valeri Zalujnîi pentru postul de ambasador extraordinar și plenipotențiar al Ucrainei în Regatul Unit", a precizat ministerul într-un comunicat, la o lună după această schimbare majoră la conducerea armatei ucrainene, decisă de președintele Volodimir Zelenski.
La începutul lunii februarie, președintele Volodimir Zelenski l-a schimbat din funcție pe generalul Valeri Zalujnîi. Noul șef al Armatei este Oleksandr Sîrski, având gradul de general-colonel, fost comandantul Forțelor Terestre ucrainene din 2019.
Născut în Rusia, Oleksandr Sîrski are vârsta de 58 de ani.
Plecarea lui Zalujnîi, una dintre cele mai populare figuri din societatea ucraineană, ar putea afecta moralul trupelor și ar putea zdruncina încrederea donatorilor occidentali, în timp ce armata ucraineană se luptă să respingă avansarea forțelor rusești.
El și Zelenski s-au confruntat din cauza strategiilor lor de război diferite.
Abonează-te acum la canalul nostru de Telegram cotidianul.RO, pentru a fi mereu la curent cu cele mai recente știri și informații de actualitate. Fii cu un pas înaintea tuturor, află primul despre evenimentele importante, analize și povești captivante.